Bæjarstjórinn í Fjallabyggð segir það ekki ganga í nútíma samfélagi að íbúar í tvöþúsund manna sveitarfélagi séu innikróaðir dögum saman. Íbúi á Siglufirði, sem þurfti að rýma hús sitt, segir það hafa komið á óvart því öflugur varnargarður sé rétt ofan við götuna.
Það er enn hættustig vegna snjóflóða á Siglufirði og rýming sem boðuð var í gær er enn í gildi. Harpa Grímsdóttir, forstöðumaður snjóflóðaseturs Veðurstofunnar, segir að staðan verði metin í dag og áætlað sé að gefa út nýtt hættumat klukkan fjögur. Vegurinn um Ólafsfjarðarmúla var opnaður í morgun, en þar hefur hefur verið lokað frá því á mánudagskvöld. Þar er samt óvissustig vegna snjóflóðahættu. Siglufjarðarvegur um Almenninga er enn lokaður. Síðasta vetur lokaðist vegurinn um Ólafsfjarðarmúla 24 sinnum og oft nokkra daga í einu eins og nú. Siglufjarðarvegur lokaðist 52 sinnum. Þá hafa þessar leiðir einnig lokast núna í vetur. Elías Pétursson, bæjarstjóri í Fjallabyggð, segir þetta mjög óþægilegt, enda útheimti bæði atvinnulíf og annað að það séu tryggar samgöngur.
Og lausnin sé til og felist í nýjum jarðgöngum úr Siglufirði yfir í Fljót og nýjum göngum frá Ólafsfirði til Dalvíkur eða endurbótum á núverandi Múlagöngum.
Fjölskyldur í níu íbúðarhúsum á Siglufirði gátu ekki verði í húsum sínum í nótt, en þau voru rýmd í gær. Sandra Finnsdóttir býr í Norðurtúni 7.
Varðskipið Týr er nú komið inn á Eyjafjörð og leggst fljótlega að bryggju á Dalvík.
Bæjarstjórinn í Fjallabyggð segir það ekki ganga í nútíma samfélagi að íbúar séu innikróaðir vegna ófærðar dögum saman. Íbúi á Siglufirði segir að innilokunin sé farin að hafa meiri áhrif á fólk en snjóflóðahættan. 